CELEX: 52017PC0073
Language: el
Date: 2017-02-13
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που θα ληφθεί, για λογαριασμό της Ευρωπαϊκής Ένωσης, στο πλαίσιο της διάσκεψης των μερών, όσον αφορά τις τροποποιήσεις του παραρτήματος III της σύμβασης του Ρότερνταμ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.2.2017
            COM(2017) 73 final
            2017/0027(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα ληφθεί, για λογαριασμό της Ευρωπαϊκής Ένωσης, στο πλαίσιο της διάσκεψης των μερών, όσον αφορά τις τροποποιήσεις του παραρτήματος III της σύμβασης του Ρότερνταμ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Υπό την αιγίδα του Οργανισμού Τροφίμων και Γεωργίας (FAO) και του προγράμματος των Ηνωμένων Εθνών για το περιβάλλον (UNEP), ολοκληρώθηκαν τον Μάρτιο του 1998 οι διαπραγματεύσεις για σύμβαση σχετικά με την εφαρμογή της διαδικασίας συναίνεσης μετά από ενημέρωση (PIC) για ορισμένα επικίνδυνα χημικά προϊόντα και προϊόντα φυτοπροστασίας στο διεθνές εμπόριο.
            
            
               Η σύμβαση άνοιξε προς υπογραφή σε διπλωματική διάσκεψη σε επίπεδο υπουργών, η οποία πραγματοποιήθηκε τον Σεπτέμβριο του 1998 στο Ρότερνταμ. Η σύμβαση υπεγράφη από την Κοινότητα στις 11 Σεπτεμβρίου 1998. Η σύμβαση του Ρότερνταμ συνιστά σημαντικό βήμα προόδου για τη διεθνή ρύθμιση ορισμένων επικίνδυνων χημικών προϊόντων, συμπεριλαμβανομένων των προϊόντων φυτοπροστασίας. Στόχος της είναι η προαγωγή της από κοινού ανάληψης ευθυνών και των προσπαθειών συνεργασίας μεταξύ των μερών στον τομέα του διεθνούς εμπορίου αυτών των χημικών προϊόντων, ώστε να επιτευχθούν η προστασία της υγείας του ανθρώπου και του περιβάλλοντος από δυνητικές βλάβες και η συμβολή στην περιβαλλοντικά ορθή χρήση των χημικών προϊόντων. 
            
            
               Η Ένωση έχει εφαρμόσει την εν λόγω σύμβαση με τον κανονισμό (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου
                  1
               . Με την απόφαση 2006/730/ΕΚ, της 25ης Σεπτεμβρίου 2006
                  2
               , το Συμβούλιο αποφάσισε να εγκρίνει τη σύμβαση για λογαριασμό της Ευρωπαϊκής Κοινότητας.
            
            
               Η σύμβαση τέθηκε σε ισχύ την 24η Φεβρουαρίου 2004. Η όγδοη συνεδρίαση της διάσκεψης των μερών (COP8) θα πραγματοποιηθεί στη Γενεύη κατά την περίοδο 24 Απριλίου – 5 Μαΐου 2017. Εκτός από την Ένωση, 27 από τα κράτη μέλη της είναι μέρη της σύμβασης.
            
            
               Με βάση τις συστάσεις της επιτροπής ανασκόπησης χημικών προϊόντων (CRC), επικουρικού οργάνου που τελεί υπό την εποπτεία της διάσκεψης των μερών (COP), η COP αναμένεται να λάβει αποφάσεις σχετικά με την καταχώριση επιπλέον χημικών προϊόντων στο παράρτημα III της σύμβασης και την υπαγωγή τους στη διαδικασία PIC. Διαπιστώθηκε ότι τα χημικά προϊόντα τα οποία η CRC συνέστησε να συμπεριληφθούν στο παράρτημα ΙΙΙ πληρούν τα κριτήρια του παραρτήματος ΙΙ της σύμβασης.
            
            
               Τα χημικά προϊόντα τα οποία η CRC συνέστησε να συμπεριληφθούν στο παράρτημα III της Σύμβασης του Ρότερνταμ, δηλαδή το καρμποφουράν, το carbosulfan,  ο χρυσοτιλικός αμίαντος, οι χλωριωμένες παραφίνες μικρής αλυσίδας, όλες οι ενώσεις τριβουτυλοκασσιτέρου, το trichlorfon, το φενθείο (σκευάσματα εξαιρετικά χαμηλού όγκου με συγκέντρωση ενεργού συστατικού μεγαλύτερη ή ίση των 640 g/l), καθώς και τα υγρά σκευάσματα (γαλακτωματοποιήσιμα και διαλυτά συμπυκνώματα) που περιέχουν διχλωρίδιο του paraquat σε συγκέντρωση μεγαλύτερη ή ίση των 276 g/l, ισοδυναμούσα με συγκέντρωση ιόντων paraquat μεγαλύτερη ή ίση των 200 g/l, υπόκεινται ήδη σε περιορισμούς εξαγωγών βάσει της νομοθεσίας της Ένωσης, οι οποίοι είναι παρόμοιοι με τους περιορισμούς της σύμβασης. Ως εκ τούτου, η Επιτροπή προτείνει στο Συμβούλιο να εκδώσει απόφαση για την υποστήριξη, για λογαριασμό της Ένωσης, στη COP8, των τροποποιήσεων του παραρτήματος III της σύμβασης.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               
                  Η διαδικαστική νομική βάση για την προτεινόμενη απόφαση του Συμβουλίου είναι το άρθρο 218 παράγραφος 9 της ΣΛΕΕ, το οποίο αποτελεί την κατάλληλη νομική βάση για μια πράξη που καθορίζει τη θέση της ΕΕ σε «όργανο που έχει συσταθεί από διεθνή συμφωνία» (όπως η διάσκεψη των μερών της σύμβασης του Ρότερνταμ), όταν το εν λόγω όργανο καλείται να θεσπίσει πράξεις που παράγουν έννομα αποτελέσματα.
               
               
                  Οι ουσιαστικές νομικές βάσεις είναι το άρθρο 207 και το άρθρο 192 παράγραφος 1 της ΣΛΕΕ, δεδομένου ότι τα μέτρα που έχουν συμφωνηθεί στο πλαίσιο της σύμβασης του Ρότερνταμ, ενώ επιδιώκουν περιβαλλοντικούς στόχους, συνδέονται σε μεγάλο βαθμό με το εμπόριο.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               
                  Η πρόταση απόφασης του Συμβουλίου για τον καθορισμό της θέσης που θα ληφθεί, για λογαριασμό της Ευρωπαϊκής Ένωσης, όσον αφορά τις προτάσεις τροποποιήσεων της σύμβασης του Ρότερνταμ δεν δημιουργεί νέες νομικά δεσμευτικές απαιτήσεις. Όλα τα χημικά προϊόντα που προτείνεται να συμπεριληφθούν στη σύμβαση υπόκεινται ήδη σε περιορισμούς εξαγωγών βάσει της νομοθεσίας της Ένωσης, οι οποίοι είναι παρόμοιοι με τους περιορισμούς της σύμβασης.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Ως συμβαλλόμενο μέρος, η Ευρωπαϊκή Ένωση πρέπει να παρέχει ετήσια συνεισφορά στο καταπιστευματικό ταμείο της σύμβασης του Ρότερνταμ. Η συνεισφορά αυτή θα εξελιχθεί ανάλογα με τα συμπεράσματα των συζητήσεων κατά την όγδοη συνεδρίαση της διάσκεψης των μερών σχετικά με τον προϋπολογισμό για την περίοδο 2018-2019. Η ετήσια συνεισφορά της ΕΕ για το 2016 ανήλθε σε 58 000 EUR περίπου, ποσό που χρηματοδοτήθηκε από τα υφιστάμενα κονδύλια.
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση δεν δημιουργεί νέες απαιτήσεις παρακολούθησης και υποβολής εκθέσεων. Μετά τη μεταφορά στο ενωσιακό δίκαιο των καταχωρίσεων που εγκρίθηκαν στο πλαίσιο της σύμβασης, θα πραγματοποιηθούν η εφαρμογή και η υποβολή εκθέσεων σύμφωνα με τις υφιστάμενες ρυθμίσεις του κανονισμού (ΕΕ) αριθ. 649/2012.
               
            
            
               2017/0027 (NLE)
            
            
               Πρόταση
            
         
         
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που θα ληφθεί, για λογαριασμό της Ευρωπαϊκής Ένωσης, στο πλαίσιο της διάσκεψης των μερών, όσον αφορά τις τροποποιήσεις του παραρτήματος III της σύμβασης του Ρότερνταμ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 και το άρθρο 207 παράγραφος 3, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η Ευρωπαϊκή Ένωση ενέκρινε τη σύμβαση του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και προϊόντα φυτοπροστασίας στο διεθνές εμπόριο («σύμβαση του Ρότερνταμ»
                  3
               ), η οποία τέθηκε σε ισχύ την 24η Φεβρουαρίου 2004.
            
            
               (2)Με τον κανονισμό (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου
                  4
               , η σύμβαση του Ρότερνταμ εφαρμόστηκε στην Ένωση.
            
            
               (3)Σύμφωνα με το άρθρο 7 της σύμβασης του Ρότερνταμ, η διάσκεψη των μερών αναμένεται να λάβει αποφάσεις για την καταχώριση επιπλέον χημικών προϊόντων στο παράρτημα III της σύμβασης, κατόπιν σύστασης της επιτροπής ανασκόπησης χημικών προϊόντων.
            
            
               (4)Η Ένωση θα πρέπει να καθορίσει τη θέση που θα ληφθεί στο πλαίσιο της διάσκεψης των μερών όσον αφορά την καταχώριση επιπλέον χημικών προϊόντων στο παράρτημα ΙΙΙ.
            
            
               (5)Για να διασφαλιστεί ότι οι χώρες εισαγωγής επωφελούνται από την προστασία που παρέχει η σύμβαση του Ρότερνταμ, είναι αναγκαίο να υποστηριχθεί η σύσταση της επιτροπής ανασκόπησης χημικών προϊόντων όσον αφορά την καταχώριση, στο παράρτημα III της σύμβασης του Ρότερνταμ, του καρμποφουράν, του carbosulfan, του χρυσοτιλικού αμιάντου, των χλωριωμένων παραφινών μικρής αλυσίδας, όλων των ενώσεων τριβουτυλοκασσιτέρου, του trichlorfon, του φενθείου (σκευάσματα εξαιρετικά χαμηλού όγκου με συγκέντρωση ενεργού συστατικού μεγαλύτερη ή ίση των 640 g/l), καθώς και των υγρών σκευασμάτων (γαλακτωματοποιήσιμα και διαλυτά συμπυκνώματα) που περιέχουν διχλωρίδιο του paraquat σε συγκέντρωση μεγαλύτερη ή ίση των 276 g/l, ισοδυναμούσα με συγκέντρωση ιόντων paraquat μεγαλύτερη ή ίση των 200 g/l. Οι ουσίες αυτές ήδη έχουν απαγορευτεί ή υπαχθεί σε αυστηρούς περιορισμούς στην Ένωση και, συνεπώς, υπόκεινται σε απαιτήσεις όσον αφορά τις εξαγωγές που υπερβαίνουν εκείνες της σύμβασης του Ρότερνταμ.
            
            
               (6)Η όγδοη συνεδρίαση της διάσκεψης των μερών της σύμβασης του Ρότερνταμ αναμένεται να λάβει αποφάσεις για τις προταθείσες τροποποιήσεις στο παράρτημα III. Η Ένωση καλείται να υποστηρίξει αυτές τις τροποποιήσεις.
            
            
               (7)Συνεπώς, η θέση της Ένωσης στο πλαίσιο της διάσκεψης των μερών θα πρέπει να βασιστεί στην παρούσα απόφαση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               1. Η θέση που θα ληφθεί εξ ονόματος της Ευρωπαϊκής Ένωσης στην όγδοη συνεδρίαση της διάσκεψης των μερών της σύμβασης του Ρότερνταμ είναι ότι η Ένωση υποστηρίζει την έγκριση των τροποποιήσεων του παραρτήματος III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση για ορισμένα επικίνδυνα χημικά προϊόντα και προϊόντα φυτοπροστασίας στο διεθνές εμπόριο όσον αφορά την καταχώριση του καρμποφουράν, του carbosulfan, του χρυσοτιλικού αμιάντου, των χλωριωμένων παραφινών μικρής αλυσίδας, όλων των ενώσεων τριβουτυλοκασσιτέρου, του trichlorfon, του φενθείου (σκευάσματα εξαιρετικά χαμηλού όγκου με συγκέντρωση ενεργού συστατικού μεγαλύτερη ή ίση των 640 g/l), καθώς και των υγρών σκευασμάτων (γαλακτωματοποιήσιμα και διαλυτά συμπυκνώματα) που περιέχουν διχλωρίδιο του paraquat σε συγκέντρωση μεγαλύτερη ή ίση των 276 g/l, ισοδυναμούσα με συγκέντρωση ιόντων paraquat μεγαλύτερη ή ίση των 200 g/l.
            
            
               2. Κατά την όγδοη συνεδρίαση της διάσκεψης των μερών της σύμβασης του Ρότερνταμ, ενδέχεται να συμφωνηθούν μικρές αλλαγές της εν λόγω θέσης από τους εκπροσώπους της Ένωσης, υπό το πρίσμα των εξελίξεων, χωρίς περαιτέρω απόφαση του Συμβουλίου. 
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Κανονισμός (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τις εξαγωγές και εισαγωγές επικίνδυνων χημικών προϊόντων (ΕΕ L 201 της 27.7.2012, σ. 60).
               
               
                  
                     (2)
                  Απόφαση 2006/730/ΕΚ του Συμβουλίου, της 25ης Σεπτεμβρίου 2006, για τη σύναψη, εκ μέρους της Ευρωπαϊκής Κοινότητας, της σύμβασης του Ρόττερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (ΕΕ L 299 της 28.10.2006, σ. 23).
               
               
                  
                     (3)
                  Απόφαση 2006/730/ΕΚ του Συμβουλίου, της 25ης Σεπτεμβρίου 2006, για τη σύναψη, εκ μέρους της Ευρωπαϊκής Κοινότητας, της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (ΕΕ L 299 της 28.10.2006, σ. 23).
               
               
                  
                     (4)
                  Κανονισμός (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τις εξαγωγές και εισαγωγές επικίνδυνων χημικών προϊόντων (ΕΕ L 201 της 27.7.2012, σ. 60).